Estonia puiestee

Hoonestus

Paarisarvuliste numbritega hooned asetsevad linnast välja suunduval teepoolel, ning paaritute numbritega hooned südalinna suunduval teepoolel.

Estonia pst 1 // 3

Aadressil Estonia pst 1 // 3 asub 1958. aastal ehitatud viiekorruseline kivimaja, kunagine Eesti Energia peahoone, kus tänapäeval asuvad korterid ja kaubanduspinnad (Melon Kaubanduskeskus, Energia kohvik Kaubamaja vastas). Hoone rekonstrueeriti aastatel 2001–2002 (arhitekt Martin Aunin), mille käigus lisati hoone fassaadile etteulatuvad klaaspinnad.

Estonia pst 2

Estonia pst 2 ja Pärnu maantee vahelisel kinnistul asub Tammsaare park.

Estonia pst 5

Estonia pst 5 asuvas viiekorruselises kivimajas on kaubanduspinnad ja korterid, ehitise arhitekt on Ilja Raiski. Aastakümneid asus hoones Eesti Merelaevanduse peakontor ning 1990ndail ehitati maja viiendale korrusele ärkel. Pärast Eesti Merelaevanduse erastamist müüs uus omanik hoone maha. Hoone ehitati algselt 1911. aastal, kuid 1944. aasta märtsipommitamise käigus suur osa hoonest hävis ja tänapäevane hoone on üles ehitatud esialgsetel müüridel. Ehitise esimesel korrusel asuvad eri laiusega ümarkaaraknad pärinevad hoone algsest välimusest.

Estonia pst 5a

Aadressil Estonia pst 5a (algselt Estonia pst 17) asub viiekorruseline kivimaja, mis on ehitatud 1950. aastal, 1944. aasta märtsipommitamises hävinenud hoonest. Hoone esimesel korrusel asub Tallinna Äripanga kontor, selle kohal on äriruumid ja hoovipoolsetes ruumides Tallinna Rahvaülikooli (varasem nimi Tallinna Kultuuriülikool) loengu- ja õpperuumid. 22. juunil 2011 algatas Tallinna Linnavalitsus detailmenetluse Estonia pst 5a ja 7 sisehoovi maapealsete ja maa-aluste korrustega äri- ja eluhoone ehitamiseks.

Estonia pst 7

Estonia pst 7 // Teatri väljak 1 asub 1953. aastal valminud endine Eesti Teaduste Akadeemia Instituutide hoone, kus alates 2011. aastast asub Eesti Kunstiakadeemia. Hoonetekompleks algab Estonia pst ja Teatri väljaku nurgalt ning ulatub kogu Teatri väljaku ulatuses kuni Rävala puiesteeni, kus aadressil Teatri väljak 5 // Rävala puiestee 10 asub Tallinna Ülikooli Akadeemiline Raamatukogu. Aadressil Estonia pst 7 asuv hoone valmis algselt 1952. aastal moodustatud Tallinna oblasti Valitsuse majana. Aastatel 1952–1966 oli Estonia puiestee 7 ruumides Eesti NSV Teaduste Akadeemia Raamatukogu. Hoone peafassaadid, vestibüül, peatrepikoda ja saal koos interjöörilahendusega on tunnistatud kultuurimälestiseks nr 28338.
Enne Teises maailmasõjas märtsipommitamist Tallinnas kuulus hoone (algse aadressiga Estonia pst 15) V. J. Gorbatshevi majas, Kaubamaja V. J. Gorbatschev. Aastatel (1919–1924) tegutses hoone (Viruvärava pst 15 // Estonia pst 15) ülakorrustel Eesti Tarbijateühistute Keskühistu autoosakond. Aastatel 1930–1932 tegutses hoonetes (algse aadressiga Estonia pst 15 // 17) Gustav Hammeri autotöökoda, kus valmistati auto plekk-keresid, mudakaitseplekke, radiaatoreid jms ning tehti pleki- ja vasetöid. Aastatel 1932–1935 tegutses hoonetes Vladimir Johansoni auto-, pleki- ja vasetöökoda ja seejärel J. Puhk & Pojad raua- ja koloniaalosakond. Estonia pst 19 asus Ernst Aringu  äri hoone.

Estonia pst 11

Estonia pst 11 // Sakala tänav 2 (algselt Väike-Pärnu maantee 1) asub endise Eestimaa Aadli Krediitkassa pangahoone, mis oli 1904. aastal Tallinnas teine kaasaegne spetsiaalselt pangaks rajatud hoone. Ehitise arhitekt on August Reinberg.
1917. aasta märtsirevolutsiooni järel asus selles hoones Eesti Punakaardi staap ja Teise maailmasõja eel Põllumajanduspank.
20. septembril 1944 Teise maailmasõja ajal, saksa vägede taandumisel Eestist ja enne Nõukogude vägede sissetungi Tallinna, moodustati hoones Eesti Vabariigi valitsus eesotsas Otto Tiefiga.
Pärast Teist maailmasõda asus hoones Eesti Ametiühingute Kesknõukogu.
1998. aastast on hoone täielikult Eesti Panga kasutuses ning seal asub ka Eesti Panga muuseum.
Algslelt hoones aadressiga Estonia puiestee 11, Väike-Tartu maantee ristmikul asus Herman Rõivase rõivakauplus, kolmekorruselises kivihoones. Hoone hävines Teises maailmasõjas.

Estonia pst 15

Aadressil Estonia pst 15 asub Aleksandr Jaroni projekteeritud ja 1912. aastal valminud hilisjuugendstiilis uusklassisistlike joontega villa, mis on 1997. aastal tunnistatud kultuurimälestiseks.
1990. aastate algul tegutses hoones Eesti Vabariigi Sotsiaalministeeriumi Sotsiaalkindlustusamet, seejärel tegutsesid seal ERA Pank, kindlustusseltsi Polaris ja teiste ERA Panga tütarfirmade esindused. 2001. aastal müüdi maja Pindi Kinnisvarale.

Estonia pst 15a

Estonia pst 15a // Kentmanni tänav 4 // Sakala tänav 10 asus kahekorruseline kivimaja. 2013. aastal valmis kinnistul Sakala ärihoone. Hoone projekteeris arhitekt Anu Tammemägi. Kuuekorruselise hoone esimesel korrusel on toitlustus- ja teeninduspinnad ning ülemistel korrustel bürood.

Estonia pst 17

Aadressil Estonia pst 17 asuvas hoones tegutses nõukogude ajal üks kahest Tallinna notaribüroost.

Ajalugu

Puiestee nimetati Estonia puiesteeks 1923. aasta 17. jaanuaril riigi esindusteatri Estonia järgi. Puiestee on varem kandnud järgmisi nimesid: Peetri promenaad, Vene turu promenaad, Promenaad (saksa keeles Promenade), Ringtänav koos Mere puiesteega (Der Ring/Ringstraße), Gogoli puiestee, Karjavärava puiestee, Vabaduse puiestee, Viruvärava puiestee.
Estonia puiestee on algselt rajatud 18. sajandi lõpul. Siis asus see Tallinna vanalinnale lähemal: algas Vene turu juures asunud Viru väravast, tegi Vene turu juures väikese kaarja jõnksu sisse, seejärel viis Karja tänavani (praegu Georg Otsa tänav), seejärel Karja tänavast Harju väravani lähtuva teeni ning edasi juba De la Gardie reduudini (praeguse Kaarli kirikuni). Toonane puiestee koosnes kahest puudereast ja oli küllaltki lai, põhiliselt oli see mõeldud linlastele jalutamiseks. Vene turu juures tegi puiestee väikese kaarja jõnksu ja sealt algasid enne Teise maailmasõda Maakri tänav ning Suur-Tartu maantee. 22. jaanuaril 1936 liideti Väike-Tartu maantee ja Väike-Pärnu maantee ning nimetati ümber Sakala maanteeks (hilisem Sakala tänav). 
Tartu maantee sihil asuv Tallinna Kaubamaja ehitati alles 1960. aastal. Estonia puiesteega paralleeleselt kulgev Rävala puiestee (1950–1991 Lenini puiestee) moodustati alles pärast Teist maailmasõda, läbi 1944. aasta märtsipommitamises hävinud Tallinna kesklinna kvartalite ning Lenini puiestee äärde ehitatud hooned blokeerisid varem Sakala tänavani ulatunud Kaupmehe ja Lembitu tänava.
Puiestee hoonestus on aja jooksul muutunud, eriti pärast Teise maailmasõda ning seetõttu on uute ja suuremate hoonete püstitamisega muutunud ka hoonete numeratsioon.